Lääkekannabis on Suomessa edelleen kiven takana. Kela lähetti viime vuonna sitä määränneille lääkäreille outoja kirjeitä.

Iltalehti pyysi Kelan lähettämän kirjeen näytille.

Kannabista on Suomessa edelleen vaikea saada lääkkeeksi, vaikka maailmalla sitä käytetään moneen vaivaan. Iltalehti kertoi aiemmin varsinaissuomalaisesta miehestä, joka lääkitsee hermokipujaan laittomalla kannabiksella.

Suomen Kuvalehden julki tuomien tietojen mukaan viranomaiskäytännöt kannabiksen suhteen näyttävät vieläpä kiristyneen.

Kela lähetti viime vuonna kannabista määrääville lääkäreille oudon kirjeen. Suomen Kuvalehden haastattelemat lääkärit kokivat Kelan kirjeen puuttumisena työhönsä.

Iltalehti pyysi ja sai kirjeen nähtäväksi. Kirjeessä Kela toteaa muun muassa näin:

– Lääkekannabisvalmisteissa väärinkäytön vaara on ilmeinen, minkä vuoksi niiden määräämiseen on kiinnitettävä erityistä huomiota. Tutkimusnäyttö ja kansalliset hoitosuositukset eivät tue lääkekannabiksen käyttöä minkään kiputilan hoidossa. Cannabis Flos –valmisteen käyttöä ei voida pitää yleisen hoitokäytännön mukaisena minkään sairauden hoidossa, vaan kyseessä on kokeellinen hoito. Ainoastaan myyntiluvallisen lääkekannabisvalmisteen käytöstä MS-taudin spastisuuden hoidossa on tutkimusnäyttöä, mutta siitäkin hyötyy vain osa MS-potilaista. Kela nojautuu tähän lääketieteelliseen tutkimusnäyttöön ja kansallisiin hoitosuosituksiin arvioidessaan yksilökohtaisesti lääkevalmisteen korvaamista perustoimeentulotuesta.

Pallo Fimealle

Tämän lisäksi kysyimme Kelalta ja Fimealta, mistä on kyse kiristyneissä lääkekannabiksen lupamäärissä. Kelalta pallo heitettiin Fimealle

Katja Pihlainen vastasi Fimean puolesta sähköpostilla näin:

– Suomessa on markkinoilla yksi kannabisuutteita vaikuttavana aineena sisältävä lääkevalmiste, joka on saanut myyntiluvan. Lääke on tarkoitettu MS-tautia sairastavien potilaiden lihasjäykkyyden eli spastisuuden oireiden hoitoon silloin, kun muut lääkkeet eivät ole auttaneet riittävästi. Lääkkeiden tulo kuluttajan saataville on rajoitettua siten, että lääkevalmisteella on oltava myyntilupa ennen kuin se voidaan tuoda markkinoille ja apteekkiin. Fimea on valvova asiantuntijaviranomainen, jonka yksi keskeinen tehtävä on arvioida ja myöntää hakemuksesta lääkevalmisteiden myyntilupia. Viranomainen ei itsenäisesti tuota mitään lääkkeitä markkinoille vaan uusien lääkevalmisteiden turvallisuutta, tehoa ja laatua arvioidaan viranomaiselle toimitetun laajan ja kattavan tutkimuspaketin perusteella, jonka pohjalta myyntilupa myönnetään tai hylätään.

Valvira on viranomainen, joka valvoo terveydenhuollon ammattilaisia. Fimea valvoo muun muassa lääkkeitä ja lääkealan toimijoita (kuten tehtaita ja apteekkeja) ja Kelan tehtäviä on paljon. Näistä viimeisin tähän liittyen on tuo toimeentulotuen siirtyminen kunnilta Kelaan, Pihlainen totesi.